**Gânduri de pomană**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă gândesc pe zi ce trece,

Oare ce s-ar fi-ntâmplat,

Cum, tot frec menta la rece,

Să fi fost eu șef de stat(?!)

Am aliură, am prestanţă,

Am și priză la popor,

Iar la stat sunt bun de clanţă

Mai mult ca un senator,

Apoi, cu idei dotat,

Şi talente la gargară,

M-ar vota, la ochi legat,

Orișicare pierde-vară,

După care, imediat,

Chiar a doua zi mi-aș pune,

Pentru toţi ce m-au votat,

Planurile-n acţiune:

Prima dat’, o să declar

Ilegal statu-n picioare,

Astfel, va primi ȋn dar

Un fotoliu fiecare,

Şi…să meargă ca pe roate

Lucrul bun, fără de fiţe,

Cei ce stau la compensate,

Vor primi și cu rotiţe,

Deasemeni, ideale

Când primesc degeaba hrană

La cantine sociale

Pentru statul de pomană!

Altora, fără-ndoială,

Le dau de-alea-automate,

Când sunt rupţi de plictiseală

Şi adorm, să-i dea pe spate,

Iar acelora ce stau

Pe-a părinţilor spinare,

Doar printr-un decret le dau

Şi un praz pentru frecare,

Sau ridiche, fi’ndcă, logic,

După cât gaz ard, se pare,

Frecangii, ecologic,

Vor muri de poluare,

Iară popilor, ȋn dar,

Babele să nu se rupă,

Câte-un scaun-nalt, de bar,

Poala popii când o pupă,

Şi-n sărmanul parlament,

Unde are fiecare

Doar un scaun, evident,

Din motiv de constipare,

Pentru-o bună performanţă,

Le-aș da paturi fără scârţ,

Când clocesc vreo ordonanţă,

S-o voteze doar c-un pârţ

Şi, fără discriminare,

Un șezlong sau un hamac,

Le-aș da celor ce, sub soare,

Nici măcar umbră nu fac…

De-aia zic, pe zi ce trece,

Cum pierd vremea fără rost,

Tot frecând menta la rece,

Şef de stat eu să fi fost!

Valeriu Cercel